7.2.2023
SL
Uradni list Evropske unije
C 47/129 sreda 6. julija 2022
78. poziva vlado, naj v sodelovanju s civilno družbo pospeši pripravo energetske strategije za obdobje 2022–2030, s posebnim poudarkom na trajnostni oskrbi z energijo po dostopnih cenah, večji energijski učinkovitosti in nadaljnji diverzifikaciji energetskih virov v skladu z agendo za zeleni dogovor in Pariškim sporazumom; obžaluje, da se objava strategije nenehno prestavlja; 79. ponovno izraža zaskrbljenost, da velika večina kosovske energije izvira iz premoga, in poziva k odpravi vseh neskladnih subvencij za premog, decentralizaciji proizvodnje energije in prehodu na obnovljive vire energije; priznava, da je treba severni del Kosova v celoti vključiti v državni sistem obračunavanja; 80. spodbuja Kosovo, naj reformira in odpre svoj energetski trg, vključno z maloprodajo električne energije, da bi potrošnikom omogočilo izbiro in odpravilo obstoječi monopol v tem sektorju; pozdravlja odprtje novega obrata za daljinsko ogrevanje v Gjakovi, ki se je financiral iz skladov EU in je edini na Kosovu, ki uporablja biomaso, s čimer naj bi se onesnaževanje na tem območju zmanjšalo za več kot 90 %; 81. izraža globoko zaskrbljenost zaradi kakovosti zraka na večini kosovskih mestnih območij; zlasti poudarja, da Kosovo v zadnjih letih krši zgornje meje za onesnaževala zraka, ki resno ogrožajo zdravje kosovskih državljanov; poziva Kosovo, naj vztraja pri svojem nacionalnem načrtu za zmanjšanje emisij, ki je v skladu z zahtevami direktive o industrijskih emisijah (9); 82. poudarja potrebo po zdravem okolju ter varstvu vodnih virov in ekosistemov, s posebnim poudarkom na rekah, za razvoj kmetijstva in krepitev zanesljive preskrbe s hrano in vodo; pozdravlja prizadevanja za izboljšanje kakovosti upravljanja povodij in s tem povezanih dovoljenj; pozdravlja sodbo, s katero je kosovsko vrhovno sodišče začasno preklicalo dovoljenje za hidroelektrarno v Štrepcu; poziva k ustavitvi vseh projektov jezov na zaščitenih območjih, vključno s prihodnjimi območji Natura 2000 (Emerald); 83. poudarja, da so potrebne izboljšave pri ravnanju z odpadki, zlasti pri ločevanju in recikliranju odpadkov, in da je treba uvesti ukrepe krožnega gospodarstva za zmanjšanje količine odpadkov; 84. ponovno poziva k izvajanju trajnostnega javnega prevoza in politik mobilnosti ter k odpravljanju dolgotrajnih infrastrukturnih pomanjkljivosti; pozdravlja načrte za posodobitev železnic s posojili Evropske banke za obnovo in razvoj ter nepovratnimi sredstvi EU; 85. pozdravlja sprejetje gospodarskega in naložbenega načrta za Zahodni Balkan v vrednosti 3,2 milijarde EUR in poziva Kosovo, naj ga učinkovito uporabi; pozdravlja potekajočo pripravo petih vodilnih projektov na področju energije, infrastrukture ter čiste vode in zraka, vključno z odsekom „avtoceste miru“ Priština-Merdare, ter pripravo na nove naložbe v oskrbo z vodo in čiščenje odpadne vode; 86. pozdravlja operacije kosovske policije v sodelovanju z misijo EULEX za preprečevanje nezakonite sečnje po vsem Kosovu; spodbuja ustrezne organe in organe kazenskega pregona na severu in jugu države, naj okrepijo sodelovanje v boju proti temu in drugim kaznivim dejanjem; o o
o
87. naroči svoji predsednici, naj to resolucijo posreduje predsedniku Evropskega sveta, Komisiji, podpredsedniku Komisije/visokemu predstavniku Unije za zunanje zadeve in varnostno politiko, vladam in parlamentom držav članic ter kosovskemu predsedniku, vladi in parlamentu.
(9)
Direktiva 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (UL L 334, 17.12.2010, str. 17).